87. Senderisme en tren: Campdevànol - Sant Pere d'Aüira - El Baell - Campelles - Ribes de Freser(R3)
INTRODUCCIÓ
Interessant i variada ruta entre les estacions de Campdevànol i Ribes de Freser amb elements paisatgístics i patrimonials que no deixarà indiferent a ningú.
Agradarà a aquells excursionistes que busquin boscos. Travessarem pinedes, rouredes i fagedes seguint en bona part estrets corriols emboscats. Però qui busqui patrimoni també en trobarà. Ermites esquitxades per tot el recorregut (Sant Pere d’Auïra, Sant Cristòfol o Sant Antoni) ens aniran mostrant el ric patrimoni arquitectònic del Ripollès. També visitarem un parell de búnquers de la guerra civil, a més a més de les poblacions de Campdevànol, Campelles, El Baell (opcional) i Ribes de Freser.
Els amants de la natura en general trobaran una caminada amb excel·lents vistes panoràmiques. A la primera part de la sortida podrem observar les muntanyes de la Catalunya interior, des del Montseny fins al Bellmunt. Més endavant en el recorregut podrem veure muntanyes del Prepirineu, amb el Pedraforca com a reclam més important. Finalment, quan la ruta ja estigui més avançada veurem en detall les muntanyes de Núria, des del Taga fins al Balandrau, i del Torreneules al Puigmal, el cim més alt del Ripollès.
DIFICULAT
Una travessa pels amants de la muntanya en general de dificultat mitjana, amb fort desnivell acumulat però ben senyalitzada amb pals indicadors i marques de pintura en tot moment. Tot i que la distància no és excessiva, les constant pujades i baixades fan alentir la marxa, així com alguns senders estrets.
A les rodalies d’ El Baell i Campelles caminarem unes estones sobre pista cimentada.
A mig camí passarem pel conegut Malpàs, un punt on el corriol va penjat sobre un estimbat. No té cap dificultat tècnica ni és gens difícil. Per aquells que tinguin una mica de vertigen trobaran un cable de seguretat on agafar-se.
ELS SENDERS
Abalisament bo. Trobarem sempre les marques de pintura grogues d’Itinerànnia i pals indicadors a la majoria de cruïlles. Tot i així cal estar atents als nombrosos trencalls i bifurcacions.
GR-3: Des de Campdevànol seguirem fins al Coll de Grats (km 6,8) el GR-3 tret d’un curt tram entre Sant Pere d’Auïra i el Pla de Pruners.
PR: entre Sant Pere d’Auïra i el Pla de Pruners, on seguirem un PR, camí més curt i estètic per accedir al Pla de Pruners.
Itinerari de Natura de Sant Pere d’Auïra: Des de Campdevànol trobarem alguns pals indicadors d’aquest itinerari no homologat ni abalisat. Sí que veurem alguns pals indicadors i plafons informatius durant l’itinerari
Itinerànnia. Durant tot el recorregut seguirem senyals grocs de la Xarxa de senders d’Itinerànnia. A les cruïlles importants trobarem pals indicadors que ens marcaran la direcció a prendre.
ELS TRENS
La travessa comença i acaba en dues estacions de la línia R3 de Rodalies de Catalunya coneguda com el Transpirinenc, Ribes de Freser i Planoles. El tren va arribar a Ribes el 1919 però no ho fins el 1922 a Planoles, quan es va obrir el tram entre Ribes i La Molina.
Entre Planoles La Molina hi ha les dues obres més emblemàtiques de la línia, el túnel de Toses, el més llarg de la línia amb 3,700m de recorregut i el Túnel de Cargol, un túnel helicoïdal que fa un tomb de 360º a fi de superar els forts desnivells que calia vèncer per arribar a completar la línia.
Els caps de setmana circulen 6-7 trens en cada sentit. És recomanable de sortir des de Ribes de Freser ben d’hora per no haver de patir per la tornada. El darrer tren direcció cap a Ripoll-Vic-Barcelona circula aprox. a les 19.41h.